
[bookmark: _Hlk234523390]בתוקף סמכותי לפי סעיף 4(א) לחוק הפיקוח על שירותים פיננסיים (שירותים פיננסיים מוסדרים), התשע"ו-2016 (להלן –  "החוק" או "חוק הפיקוח"), להלן הוראותיי: 

רשות שוק ההון, ביטוח וחיסכון (להלן  –  "הרשות") אחראית על האסדרה והרישוי של מי שעוסק בפעילות של מתן שירותים פיננסיים במטבעות וירטואליים. בשנים האחרונות גדלה הפעילות במטבעות וירטואליים בישראל ומאות אלפי לקוחות קיבלו שירותים פיננסיים, כהגדרתם בחוק הפיקוח, באמצעות בעלי רישיון, בהיקפים שמסתכמים במיליארדי ₪.

כיום ישנם למעלה מ-13,000 מטבעות וירטואליים מסוגים שונים, כגון: מטבעות רשת, טוקנים ומטבעות יציבים שמוצעים למסחר בפלטפורמות מסחר שונות בעולם ולמעלה מ-2 מיליון מטבעות וירטואליים שהונפקו (רובם המוחלט לא אושרו למסחר על ידי פלטפורמות המסחר). על כן, רישום מטבעות וירטואליים לצורך מתן שירות בהיעדר הבקרות הנדרשות, עלולה לחשוף את הציבור הרחב לקשת רחבה של סיכונים, הנובעים ממאפייניהם השונים של סוגי המטבעות, כגון סיכוני הלבנת הון ומימון טרור והונאות רשת שונות. 

טיוטת הוראות חוזר זו מטרתה לקבוע הנחיות לבעלי רישיון לרישום מטבע וירטואלי חדש באופן שיאפשר גיוון בסוגי הנכסים הדיגיטליים , בכפוף לבחינות מקיפות שיעשו טרם הצעתם לציבור.



















טיוטת הוראות בקשר לרישום מטבע וירטואלי
1. הגדרות
"מנפיק" – מי שמבצע הנפקה של מטבע וירטואלי על גבי רשת רישום מבוזרת;
[bookmark: _Hlk233628598]"מסמך הנפקה" – מסמך שפרסם המנפיק ובו מידע אודות מאפייני המטבע הוירטואלי, פרטים אודות המנפיק, הסיכונים שמאפיינים את השימוש במטבע הוירטואלי וכן כל מידע נוסף אחר;
"מנהל הסיכונים" – כהגדרתו בחוזר 2022-10-7 ניהול סיכונים אצל בעל רישיון למתן שירות בנכס פיננסי; 
"חוזר ניהול סיכוני סייבר" –  חוזר 2022-10-9 ניהול סיכוני סייבר בנותן שירותים פיננסים;
"נושאי המשרה" – מנהל הסיכונים, אחראי למניעת הלבנת הון ומימון טרור ומנהל הגנת הסייבר;
"בעל רישיון" – בעל רישיון למתן שירות בנכס פיננסי מסוג מטבע וירטואלי;
"מטבע וירטואלי" – נכס פיננסי מסוג מטבע וירטואלי, לרבות מטבע דיגיטלי יציב;
"רישום מטבע וירטואלי" – הוספת מטבע וירטואלי לצורך מתן שירות אצל בעל רישיון.

2. קביעת קווים מנחים
(1) בעל רישיון יקבע  מדיניות רישום באשר לפעולות שיש לנקוט בעת רישום של כל מטבע וירטואלי (להלן: "מדיניות הרישום"). המדיניות תתייחס לפחות לאלה:
(1) עיקרי מסמך ההנפקה (White Paper) של המטבע הוירטואלי ומידת מהימנותו;
(2) מידת הנזילות של המטבע הוירטואלי והיקף הסחירות שלו;
(3) זהותו של מנפיק המטבע וירטואלי;
(4) מקום התאגדותו של מנפיק המטבע וירטואלי;
(5) תיאור המשטר הרגולטורי תחתיו פועל המנפיק;
(6) מידע אודות הסיכונים התפעוליים שמאפיינים את המסחר במטבע וירטואלי כגון היבטים של מסחר, משמורת ועוד;
(7) פירוט סיכונים להלבנת הון ומימון טרור;
(8) הזיקה של המטבע וירטואלי או מנפיק המטבע וירטואלי לתעשיות בסיכון כגון, הימורים, גיימינג, רשתות מבוזרות שאינן נתונות לפיקוח ועוד;
(9) ניגודי עניינים פוטנציאליים בין מנפיק או גורם קשור לבין בעל הרישיון, נושא משרה או בעל מניות;
(10) השיקולים העסקיים שעומדים בבסיס ההחלטה להוסיף את המטבע וירטואלי לרישום;
(11) ההשלכות של הוספת המטבע וירטואלי על המוניטין של בעל הרישיון;
(2) דירקטוריון של בעל הרישיון ידון במדיניות הרישום ויאשר אותה אחת לשנה.
(3) בעל הרישיון יעביר למפקח על נותני שירותים פיננסיים (להלן: המפקח") את מדיניות הרישום עד 30 יום לאחר שזו אושרה בידי הדירקטוריון.

3. אמות מידה להוספת רישום מטבע וירטואלי לצורך מתן שירות 
(1) רישום של מטבע וירטואלי יעמוד בקריטריונים הבאים (להלן: "אמות המידה"):
(1) המטבע וירטואלי רשום לפחות אצל 5 גופים שמחזיקים ברישיון באיחוד האירופי או במדינת ניו יורק;
(2) שווי השוק של המטבע וירטואלי עומד על 500 מיליון דולר לתקופה רציפה של 6 חודשים ממועד בחינת הנכס לרישום;
(3) המטבע וירטואלי נמנה ברשימת 50 הנכסים הדיגיטליים בעלי שווי השוק הגבוה ביותר לתקופה רציפה של 6 חודשים ממועד הבחינה;
(4) אין גורם אחד שמחזיק למעלה מ-15% מהמטבע וירטואלי במחזור, למעט מנפיק או מייסד, ובלבד שאין לו שליטה אפקטיבית או יכולת חד־צדדית לעשות פעולות המשפיעות על שוויו של המטבע כאמור.
(5) עשרת המחזיקים הגבוהים ביותר של המטבע וירטואלי אינם מחזיקים יותר ממחצית סך הנכסים הדיגיטליים;
(6) המטבע וירטואלי המוצע אינו NFT;
(7) [bookmark: _Hlk234307685]המטבע וירטואלי אינו כולל מאפייני של אנונימיות או פרטיות (Anonymity Enhanced Coins – AECs) .
(2) על אף האמור בסעיף קטן (א), בעל רישיון שמבקש לרשום לצורך מתן שירות מטבע וירטואלי יציב, שהונפק בידי גורם שקיבל רישיון להנפקת מטבע כאמור מאת רשות מוסמכת בישראל ומפוקח על ידה לעניין זה, רשאי לרשום לצורך מתן שירות מטבע וירטואלי יציב כאמור, גם אם המטבע אינו עומד באמות המידה המפורטות בסעיף קטן (א). 

4. קביעת תכנית פעולה
(1) בעל הרישיון יקבע תכנית פעולה מפורטת ומקיפה טרם השקתו של כל מטבע וירטואלי (להלן: "תכנית הפעולה"), בהתאם למדיניות הרישום שאישר הדירקטוריון. מידת הפירוט וההיקף של מדיניות הרישום תותאם למהות והיקף השינויים בעקבות השקת מטבע וירטואלי, לרבות שינויים בסיכונים להם חשוף נותן השירותים הפיננסיים ובהתחייבויותיו כלפי הלקוחות:
(2) תכנית הפעולה תכלול, בין היתר התייחסות לכל אלה:
0. קביעת הפעולות והבקרות הנדרשות לרישום המטבע וירטואלי ביחס למדיניות הרישום ואמות המידה שנקבעו; 
0. זיהוי והערכה של הסיכונים הנובעים מרישום מטבעות וירטואליים הכוללים בין היתר: סיכוני הלבנת הון ומימון טרור, סיכוני סייבר, סיכונים תפעוליים והיבטים צרכניים, אשר יבוצע על ידי כל אחד מהגורמים הבאים: מנהל הסיכונים, מנהל הגנת הסייבר וכן אחראי למילוי חובות איסור הלבנת הון ומימון טרור; 
0. בחינת היכולת לתמוך ברישום המטבע וירטואלי במסגרת השירותים הפיננסיים הניתנים ללקוחות, לרבות ממשק מול ספק נזילות, משמורתן ומערכות ניטור לצמצום סיכון להלבנת הון ומימון טרור.
(3) תיעוד תכנית הפעולה ותהליך היישום יישמרו במערכות של נותן השירותים הפיננסיים. 

5. פעולות מנהל הסיכונים
מנהל הסיכונים של בעל הרישיון יבדוק את התאמת תכנית הפעולה למאפייני מטבע וירטואלי חדש ואת האופן בו תיושם תכנית הפעולה טרם הוספת המטבע הווירטואלי לרישום וזאת בהתחשב בסיכונים הכרוכים בהוספת המטבע וירטואלי, לרבות סיכונים תפעוליים, סיכונים להלבנת הון ומימון טרור וכן היבטים צרכניים.

6. מתן הודעה על רישום מטבע וירטואלי
על בעל הרישיון לפעול בהתאם להוראות הבאות בקשר למתן הודעה למפקח על רישום מטבע וירטואלי:
(1) [bookmark: _Hlk234307731]בעל רישיון המבקש לרשום מטבע וירטואלי חדש, ימסור למפקח, לפחות 60 ימים לפני מועד הרישום המתוכנן, הודעה בכתב הכוללת את כל המסמכים והמידע הנדרשים לפי הוראות החוזר ובכלל זה את רשימת המטבעות הווירטואליים המוצעים, את יישום מדיניות הרישום בקשר למטבע הווירטואלי החדש, וכן אישור מנכ"ל בעל הרישיון שהמטבע הווירטואלי עומד באמות המידה שקבע המפקח במסגרת הוראות חוזר זה; מניין 60 הימים יחל ממועד קבלת הודעה מלאה; ככל שההודעה אינה כוללת את כלל המסמכים או המידע הנדרשים, יחל מניין התקופה רק ממועד השלמתם.
(2) חלפה התקופה האמורה בסעיף קטן (א) מבלי שהמפקח הביא את התנגדותו להוספת המטבע וירטואלי לרישום, או אישר את ההוספה האמורה, יפרסם בעל הרישיון באתר האינטרנט באופן נגיש וברור ללקוח מידע תמציתי ועדכני בדבר מאפייניו המהותיים של המטבע הוירטואלי והסיכונים הכרוכים בשימוש במטבע הוירטואלי. המידע יכלול בין היתר: סוג הנכס, התשתית עליה הוא פועל, וכן מידע ככל שישנו אודות קשרים בין בעל הרישיון לבין המנפיק של המטבע הוירטואלי, לספקי שירות עיקריים הקשורים למטבע הוירטואלי או לפרויקט טכנולוגי הקשור אליו.

7. הסרת מטבע וירטואלי מרישום
(1) על בעל הרישיון לבחון כל רבעון האם רישום המטבע וירטואלי תואם את תכנית הפעולה והאם הנכסים הדיגיטליים עומדים באמות המידה שנקבעו;
(2) מצא בעל הרישיון כי מטבע וירטואלי מסוים אינו עומד עוד בתכנית הפעולה או באמות המידה שנקבעו, יפעל להפסקת הצעתו לרכישה. המשך מתן שירותי משמורת ביחס למטבע כאמור ייעשה בהתאם לתכנית הפעולה שקבע בעל הרישיון, בשים לב לסיכונים הכרוכים במתן השירות ולהגנה על עניינם של הלקוחות
(3) במסגרת החלטתו של בעל הרישיון להפסיק לתמוך במטבע וירטואלי רשום, עליו לשקול את ההשלכות שיש לכך על לקוחותיו, בדגש על היבטים תפעוליים וצרכניים.
(4) ככל שבעל הרישיון החליט על הסרת מטבע וירטואלי, עליו לפרסם הודעה ללקוחות שרכשו את המטבע וירטואלי או שמחזיקים בו במשמורת על כוונתו להפסיק לספק מתן שירותים פיננסיים במטבע וירטואלי האמור 30 יום לפני המועד שבכוונתו לעשות זאת (להלן: "ההודעה").
(5) בעל רישיון שפרסם הודעה על הסרת מטבע וירטואלי מסוים יפסיק להציע את המטבע וירטואלי לרכישה תוך 3 ימים מיום פרסום ההודעה.
(6) בעל רישיון יציין בהסכם ההתקשרות עם לקוחותיו אודות האפשרות לפיה מטבע וירטואלי שהוצע על ידו ייתכן ויוסר על ידו בהתאם לשיקול דעתו.
(7) על בעל הרישיון לעדכן את המפקח אילו מטבעות וירטואליים הוסרו 30 יום לפני הסרתם מרישום וכן מה הנסיבות להסרת אותם מטבעות וירטואליים מרישום.

8. תחולה 
הוראות חוזר זה יחולו על בעל רישיון למתן שירות בנכס פיננסי מסוג מטבע וירטואלי.
9. תחילה
הוראות חוזר זה יחולו מיום פרסומו
		עמית גל
		המפקח על נותני שירותים פיננסיים


דברי הסבר

לסעיף 1
להגדרת "מנפיק" – מוצע להגדיר מנפיק של מטבע וירטואלי על גבי רשת רישום מבוזרת. הגדרה זו נחוצה על מנת להבטיח כי נותן שירותים פיננסיים שמעוניין להוסיף מטבע וירטואלי לרישום יוכל לבחון לא רק את סוג הנכס אלא גם את מהימנותו של המנפיק. מנפיק יכול להיות גורם מפוקח, כגון מנפיק מטבע דיגיטלי יציב, ובמקים אחרים יכול להיות גורם שעומד מאחורי פיתוח של פרויקט מקוון על גבי רשת הבלוקצ'יין, דוגמת רשת סולנה או איתריום. בנוסף, קיימים מנפיקים שזהותם לא מוכרת או לא מזוהה, נתון שברוב המקרים יכול להגביר את הסיכון שאותו גורם לא מפוקח בשום דרך שהיא.

להגדרת "מסמך הנפקה" – מוצע להגדיר מסמך שפרסם המנפיק שמפרט בין היתר אודות זהותו, מאפייני המטבע וירטואלי, ההיבטים הטכנולוגיים, תיאור השימושיות ברשת וכיוצא בזה. כיום, בהתאם להוראות האיחוד האירופי ב-MICA, כל מנפיק נדרש לפרסם מידע לציבור בהתאם לפורמט שנקבע. מסמך ההנפקה חיוני שכן הוא נועד לאפשר לגורמים שונים בענף אודות מאפייני המטבע וירטואלי, הסיכונים המשפטיים והטכנולוגיים וכן היבטים נוספים. פרסום "מסמך ההנפקה" תורם ליכולת של גורמים שונים בענף להבין את המהות של המטבע וירטואלי ואת השימושיות בו.

"מטבע וירטואלי" – מוצע להגדיר כי מטבע וירטואלי הוא נכס, כהגדרתו בסעיף, שהוא ייצוג דיגיטלי של ערך או זכות, הניתן להעברה ולאחסון באופן דיגיטלי והעושה שימוש בטכנולוגית רישום מבוזר, או טכנולוגיה דומה.  כמו כן, מוצע למעט מהגדרת מטבע וירטואלי שקל חדש, כהגדרתו בחוק מטבע השקל החדש, תשמ"ה - 1985 וכן מטבע חוץ שהונפק על ידי בנק מרכזי של מדינה שהוא בעל הסמכות המוניטרית באותה מדינה וכן כל סוגי מטבעות וירטואליים הדומים בעיקרם נכסים האמורים בהתאם להוראות השר בצו. הגדרה זו כוללת מטבעות דיגיטליים יציבים (Stablecoins) שהונפקו ע"י מנפיק מטבע דיגיטלי יציב.
"רישום מטבע וירטואלי" – מוצע להגדיר כי הוספת מטבע וירטואלי לצורך מתן שירות בבעל רישיון הינו הליך שמחייב בחינה מקדימה של נותן השירותים הפיננסיים והיערכות תפעולית, טכנולוגית ומשפטית טרם הוספת המטבע וירטואלי לצורך מתן שירות שמוצע עבור הלקוחות של נותן השירותים הפיננסיים. כמו כן, לאחר הוספת המטבע וירטואלי לצורך מתן שירות, נותן שירותים פיננסיים נדרש להבטיח שיש לו את המשאבים והתשתיות הנדרשות בכדי להבטיח שהוא יכול לעמוד בהוראות חוזר זה.
לסעיף 2
לסעיף 2(א) לחוזר זה מוצע לקבוע כי בעל רישיון יקבע מדיניות רישום שעל בסיסו יבחן הוספה של מטבעות וירטואליים לרישום. מדיניות הרישום נועדה לייצר נוהל פנימי שמעגן את הקריטריונים הנדרשים לבחינה שהינם חיוניים לצורך בחינה יסודית של מאפייני המטבע וירטואלי וכן פרטים אודות זהות המנפיק. קביעת מדיניות תייצר אמות מידה אחידות בקשר להוספה של מטבעות וירטואליים לרישום וזאת בהינתן שנותני שירותים פיננסיים צפויים להציע מגוון רחב של מטבעות וירטואליים שונים שיש להם מאפיינים ושימוש שונה. בהתאם לכך, מדיניות הרישום תכלול קריטריונים שהינם חיוניים לבחינת מהימנותו והתאמתו של מטבע וירטואלי לרישום וזאת על בסיס בחינה מקדימה של מאפייני הנכס, שווי השוק שלו, היקף הנזילות, סוג הנכס, הסיכונים הנלווים לו. מדיניות הרישום דומה לזו שהרגולטור במדינת ניו יורק החיל על נותני השירותים הפיננסיים שפועלים תחת פיקוחו. 
סעיף 2(ב) מוצע לקבוע כי דירקטוריון של בעל הרישיון ידון במדיניות הרישום ויאשר אותה אחת לשנה. הוראה זו נועדה להבטיח כי המדיניות לקביעת אמות המידה לרישום מטבעות וירטואליים תיקבע ברמת הממשל התאגידי הגבוהה ביותר, תוך מעורבות ופיקוח של הדירקטוריון על אחד מתחומי הפעילות המרכזיים והרגישים של בעל הרישיון. אישור תקופתי של המדיניות על ידי הדירקטוריון יבטיח כי המדיניות תיבחן באופן שוטף ותעודכן בהתאם לשינויים בשוק המטבעות הוירטואליים, בהתפתחויות טכנולוגיות, ברמת הסיכונים, בשינויים רגולטוריים ובניסיון שהצטבר אצל בעל הרישיון. בדרך זו מתחזקת אחריותו של הדירקטוריון להתוויית מדיניות ניהול הסיכונים של התאגיד ולהבטחת פעילות זהירה, אחראית ומבוססת סיכון, תוך שמירה על עניינם של הלקוחות ויציבות פעילותו של בעל הרישיון.

לסעיף 2(ג) מוצע כי נותן השירותים הפיננסיים יעביר למפקח את מדיניות הרישום 60 יום לאחר שהוא אושר על ידי הדירקטוריון. הוראה זו נועדה לאפשר למפקח לבחון האם הוספת הנכסים הדיגיטליים לרישום מתכתבת עם מדיניות הרישום שקבע הדירקטוריון בהתאם להוראות חוזר זה. עניין זה בעל משמעות לאור הציפייה שנותני שירותים פיננסיים צפויים להוסיף עשרות מטבעות וירטואליים לרישום ולכן יש למפקח צורך לבחון האם הרישום עומד באמות המידה שנקבעו וזאת במטרה לייצר סביבה אמינה ויציבה, בהתאם לתכליות הוראות חוק הפיקוח, במיוחד בשוק שהינו תנודתי ופועלים בו גורמים רבים שמידת מהימנותם מוטלת בספק, דבר שמייצר סיכונים לנותני השירותים הפיננסיים, ללקוחות וכן לענף כולו.

לסעיף 3
לסעיף 3 מוצע שהרישום של מטבע וירטואלי יעמוד בקריטריונים כמותיים ואיכותיים וזאת בכדי לאפשר ללקוחות בישראל גישה למטבעות וירטואליים שעברו סינון מקדים במטרה להפחית את הסיכון למטבעות וירטואליים שהינם ברמת סיכון גבוהה, כגון מטבעות וירטואליים שערכם תנודתי מאד וערכם נגזר מניפולציות או הונאות, מטבעות וירטואליים שהנזילות שלהם מוגבלת בשל שווי מצומצם או בשל כך שהם נסחרים במספר קטן של פלטפורמות מסחר. עוד, בהתאם להוראות של האיחוד האירופי מוצע שנותן שירותים פיננסיים לא יוסיף מטבעות וירטואליים מסוג NFT. כמו כן, מטבע אנונימי או פרטי כולל בין היתר את המאפיינים הבאים: הסתרה, טשטוש או צמצום יכולת מעקב אחר פעילות הנכס, המבוססים על טכנולוגיית רישום מבוזר, אשר כוללים מנגנונים טכנולוגיים שנועדו למנוע או להקשות באופן מהותי אחר יכולת הזיהוי, המעקב או השיוך של פרטי העסקה, הצדדים לעסקה, כתובות הארנקים או מקור ויעד הנכסים. בעל רישיון רשאי להציע מטבעות דיגיטליים יציבים ובלבד שהם מפוקחים ע"י הרגולטור בארה"ב או באיחוד האירופי.

בסעיף (ב) מוצע לקבוע כי בעל רישיון רשאי להוסיף לרישום מטבע דיגיטלי יציב, וזאת על אף שהוא אינו עומד באמות המידה המפורטות בסעיף (א). קביעה זו מסתמכת על כך שלמטבעות דיגיטליים יציבים ישנם תבחינים שונים מאלו של מטבעות וירטואליים מסורתיים ולכן חלק מאמות המידה אינן מתאימות. כמו כן, על מנת לעודד שימוש וצמיחה של פעילות במטבעות דיגיטליים יציבים שהונפקו בישראל, יש להשתמש באמות מידה אחרות ובלבד שהמטבעות הדיגיטליים היציבים שהונפקו קיבלו את האישור של רשות מוסמכת בישראל ומפוקחת על ידה. יש להבהיר שההוראה האמורה תיכנס לתוקף עם כניסתו לתוקף של חוק הפיקוח על שירותים פיננסיים (מטבעות דיגיטליים יציבים), התשפ"ו-2026.
 

לסעיף 4
לסעיף 4(א) מוצע לקבוע כי טרם השקת כל מטבע וירטואלי חדש, יבוצע הליך מסודר, מתועד ומבוסס ניהול סיכונים אשר יבחן את כלל ההשלכות הנובעות מהשקת המטבע וירטואלי על פעילותו של נותן השירותים פיננסיים ועל לקוחותיו. הוראה זו נחוצה לאחר שאף אם נותן השירותים הפיננסיים קבע מדיניות רישום ועל בסיסה שקל להוסיף מטבע וירטואלי לרישום בהתאם לאמות המידה שנקבעו בהוראות חוזר זה, עדיין קיימת אפשרות שאין לו את היכולת או המשאבים הנדרשים לתמוך במטבע וירטואלי. תכנית הפעולה נועדה להבטיח כי נותן השירותים הפיננסיים יזהה מראש את הסיכונים התפעוליים, המשפטיים, הטכנולוגיים, הפיננסיים, הציותיים והעסקיים הכרוכים בהשקת הנכס, ויגדיר את הפעולות הנדרשות לצורך ניהולם והפחתתם. כמו כן, התכנית נועדה לוודא כי בטרם ההשקה הושלמו כלל ההיערכויות הנדרשות, לרבות התאמת נהלים, מערכות, בקרות, מנגנוני אבטחת מידע, מערך השירות ללקוחות וכל היבט אחר הנדרש בהתאם למאפייני הנכס.
בסעיף (ב) מוצע לקבוע כי נותן השירותים הפיננסיים יגדיר את הפעולות והבקרות הנדרשות  לצורך רישום המטבע וירטואלי, באופן שיבטיח עמידה במדיניות הרישום ובאמות המידה שאושרו על ידי הדירקטוריון. דרישה זו נועדה להבטיח כי הליך הרישום יתבצע באופן עקבי, סדור ומתועד, בהתאם למסגרת שנקבעה כדי שהאורגנים הרלוונטיים יוכלו לבקר ולבחון האם נותן השירותים הפיננסיים יכול להוסיף את הנכס לרישום.
שנית, ההוראה מחייבת ביצוע זיהוי והערכת סיכונים על ידי גורמי המקצוע הרלוונטיים בארגון, ובכלל זה מנהל הסיכונים, מנהל הגנת הסייבר והאחראי למילוי חובות איסור הלבנת הון ומימון טרור. שילובם של גורמים אלה נועד להבטיח כי ההחלטה על רישום הנכס תישען על בחינה רב-תחומית של הסיכונים הכרוכים בו, לרבות סיכוני הלבנת הון ומימון טרור, סיכוני סייבר, סיכונים תפעוליים והיבטים צרכניים, בהתאם למאפייניו הייחודיים של המטבע וירטואלי.
לבסוף, נדרש נותן השירותים הפיננסיים לבחון את יכולתו התפעולית והטכנולוגית לתמוך במטבע וירטואלי לאורך מחזור חייו במסגרת השירותים הניתנים ללקוחות. בכלל זה, עליו לוודא כי קיימות תשתיות מתאימות לעבודה מול ספקי נזילות ומשמורת, וכן כי מערכות הניטור והבקרה הקיימות מסוגלות לזהות ולנהל את הסיכונים הנובעים מהפעילות בנכס, ובפרט את הסיכונים בתחום איסור הלבנת הון ומימון טרור.
בסעיף (ג) מוצע כי תיעוד תכנית הפעולה ותהליך היישום יישמרו במערכות של נותן השירותים הפיננסיים לצרכי פיקוח ומעקב. 
לסעיף 5 
מוצע לקבוע כי מנהל הסיכונים יבחן את אופן יישום תכנית הפעולה ואת התאמתה למאפייני פעילותו של נותן השירותים הפיננסיים, טרם רישומו של מטבע וירטואלי נוסף. בחינה זו נועדה לוודא כי נותן השירותים ערוך מבחינה תפעולית, ניהולית ובקרתית לתמוך במטבע וירטואלי לאורך מחזור חייו, וכי הסיכונים הנובעים מהוספתו זוהו, הוערכו וטופלו באופן הולם. במסגרת הבחינה יינתן משקל, בין היתר, לסיכונים התפעוליים הכרוכים ברישום הנכס, לסיכוני הלבנת הון ומימון טרור הנובעים ממאפייניו ומאופן השימוש בו, וכן להיבטים צרכניים, לרבות השפעת רישום הנכס על ציבור הלקוחות והאמצעים שננקטו לצמצום הסיכונים הרלוונטיים. דרישה זו נועדה לחזק את ממשל התאגידי ותהליכי ניהול הסיכונים של נותן השירותים, ולהבטיח כי החלטות בדבר רישום מטבעות וירטואליים מתקבלות על בסיס בחינה מקצועית, סדורה ומבוססת סיכון.
לסעיף 6 
בסעיף זה מוצע לקבוע כי נותן השירותים הפיננסיים שמעוניין להוסיף מטבע וירטואלי לרישום וזאת לאחר שעמד בהוראות חוזר זה, יפרסם זאת לציבור ולפקח באמצעות עמידה בהוראות הבאות:
בסעיף (א) מוצע כי מוצע לקבוע כי נותן שירותים פיננסיים המבקש להוסיף מטבע וירטואלי לרישום, יודיע על כך למפקח 60 ימים טרם רישומו לצורך מתן שירות. במסגרת ההודעה יצרף את רשימת הנכסים הדיגיטליים המוצעים לרישום, את התיעוד בדבר אופן יישום מדיניות הרישום ביחס לנכס החדש, וכן אישור של המנהל הכללי כי הנכס עומד באמות המידה שקבע המפקח. חובת ההודעה המוקדמת נועדה לאפשר למפקח לקיים פיקוח מבוסס סיכון, לבחון את עמידת נותן השירותים בדרישות הרגולטוריות ולהתערב, ככל שיידרש, בטרם יוצע המטבע וירטואלי לציבור, ככל ונמצא שנותן השירותים הפיננסיים לא פעל בהתאם להוראות חוזר זה.
בסעיף (ב) מוצע עוד לחייב את נותן השירותים הפיננסיים לפרסם באתר האינטרנט שלו מידע תמציתי, ברור ונגיש בדבר מאפייניו המהותיים של כל מטבע וירטואלי הרשום לצורך מתן שירות והסיכונים הכרוכים בו. מטרת ההוראה היא לחזק את השקיפות כלפי הלקוחות ולאפשר להם לקבל החלטות מושכלות בהתבסס על מידע רלוונטי ועדכני. לשם כך, יכלול הפרסום, בין היתר, את סוג המטבע וירטואלי, התשתית הטכנולוגית שעליה הוא פועל, וכן מידע בדבר ניגודי עניינים או קשרים מהותיים של נותן השירותים הפיננסיים או מי מטעמו ביחס לנכס. בנוסף, מוצע להטיל על נותן השירותים חובה לבחון את נכונות ועדכניות המידע באופן שוטף ולעדכנו במקרה של שינוי מהותי, כך שהמידע המוצג לציבור ישקף את מאפייני הנכס והסיכונים הכרוכים בו לאורך זמן.
עוד המפקח רשאי שלא להיענות לבקשה של בעל הרישיון לרשום מטבע וירטואלי מרשימת הנכסים הרשומים, מקום שבו מצא כי רישום הנכס אינו עולה בקנה אחד עם הוראות הדין, אינו עומד באמות המידה שנקבעו, או שיש בו כדי ליצור סיכון בלתי סביר ללקוחות, ליציבות פעילותו של בעל הרישיון או לאינטרס הציבורי, ובכלל זה בהיבטי הלבנת הון ומימון טרור, סיכוני סייבר, סיכונים תפעוליים או היבטים צרכניים. סמכות זו נועדה להבטיח כי בידי המפקח יהיו כלים אפקטיביים למניעת פגיעה בציבור ולהבטחת ניהול תקין וזהיר של פעילות במטבעות וירטואליים, גם לאחר השלמת הליך הבחינה הפנימי של נותן השירותים.
סעיף 7
בסעיף (א) מוצע לקבוע כי נותן השירותים הפיננסיים יבצע אחת לרבעון בחינה מחודשת של כלל הנכסים הדיגיטליים הרשומים על ידו, על מנת לוודא כי הם ממשיכים לעמוד בתכנית הפעולה ובאמות המידה שנקבעו לרישומם. בחינה תקופתית זו נועדה להבטיח כי החלטת הרישום אינה מהווה בחינה חד-פעמית בלבד, אלא תהליך מתמשך המתחשב בהתפתחויות טכנולוגיות, עסקיות ורגולטוריות ובשינויים בפרופיל הסיכון של המטבע וירטואלי. 
בסעיף (ב) מוצע לקבוע כי מוצע לקבוע כי מקום שבו מצא נותן השירותים הפיננסיים כי מטבע וירטואלי אינו עומד עוד בתכנית הפעולה או באמות המידה שנקבעו, יהיה עליו להסירו מרשימת הנכסים הנתמכים. הוראה זו נועדה להבטיח כי לקוחות לא יוכלו לרכוש נכסים אשר אינם עומדים עוד בדרישות שנקבעו, וכי לא ימשיכו להינתן שירותים פיננסיים ביחס לנכסים שאינם תואמים את מסגרת ניהול הסיכונים של נותן השירותים.

בסעיף (ג) מוצע לחייב את נותן השירותים הפיננסיים לשקול, במסגרת החלטתו להפסיק לתמוך במטבע וירטואלי, את השלכות ההחלטה על לקוחותיו. בחינה זו נועדה להבטיח כי הסרת הנכס תבוצע באופן מדורג ומבוקר, תוך מתן משקל להיבטים תפעוליים וצרכניים, ובכלל זה יכולת הלקוחות לממש את נכסיהם, להעבירם לגורם אחר או להיערך להפסקת השירות באופן שימזער את הפגיעה בהם.

בסעיף (ד) מוצע כי מוצע לחייב את נותן השירותים הפיננסיים למסור הודעה מוקדמת של 30 ימים ללקוחות המחזיקים במטבע וירטואלי או המקבלים לגביו שירותי משמורת, טרם הפסקת מתן השירותים ביחס אליו. מטרת ההודעה היא להבטיח כי ללקוחות יינתן פרק זמן סביר להיערך לשינוי, לקבל החלטות ביחס לנכס שברשותם ולבצע את הפעולות הנדרשות בהתאם להעדפותיהם.
בסעיף (ה) מוצע לקבוע כי לאחר פרסום ההודעה על הסרת המטבע וירטואלי, יפסיק נותן השירותים להציע את הנכס לרכישה בתוך שלושה ימים. הוראה זו נועדה למנוע הרחבת החשיפה של לקוחות חדשים לנכס שלגביו כבר התקבלה החלטה להפסיק את התמיכה, תוך שמירה על תקופת היערכות מספקת עבור לקוחות קיימים המחזיקים במטבע וירטואלי.
בסעיף (ו) מוצע לחייב את נותן השירותים הפיננסיים ליידע את לקוחותיו, כבר במסגרת הסכם ההתקשרות, כי תמיכתו במטבע וירטואלי אינה קבועה וכי ייתכן שבעתיד יוחלט על הסרתו בהתאם לשיקול דעתו ובהתאם להוראות הדין. הוראה זו נועדה להגביר את השקיפות כלפי הלקוחות וליצור ודאות ביחס לאפשרות של שינוי בהיקף השירותים הניתנים להם.
סעיף (ז) מוצע לקבוע כי נותן השירותים הפיננסיים יעדכן את המפקח לפחות 30 ימים טרם הסרת מטבע וירטואלי, תוך פירוט הנכסים שיוסרו והנסיבות שהובילו להחלטה. חובת הדיווח נועדה לאפשר למפקח לעקוב אחר שינויים בהיצע הנכסים הדיגיטליים, לבחון את הסיבות להסרתם, לזהות מגמות או סיכונים רוחביים בענף, ולהפעיל את סמכויות הפיקוח, ככל שיימצא כי הדבר נדרש לשם הגנה על הציבור או לשמירה על יציבות פעילותם של נותני השירותים הפיננסיים.

